Document ID: 32003L0036

Eiropas Parlamenta un Padomes Direktīva 2003/36/EK
(2003. gada 26. maijs),
ar ko 25. reizi groza Padomes Direktīvu 76/769/EEK par dalībvalstu normatīvo un administratīvo aktu tuvināšanu attiecībā uz dažu bīstamu vielu un preparātu tirgū laišanas un lietošanas ierobežojumiem (vielas, kas klasificētas kā kancerogēnas, mutagēnas vai toksiskas reproduktīvajai funkcijai - c/m/r)
(Dokuments attiecas uz EEZ)
EIROPAS PARLAMENTS UN EIROPAS SAVIENĪBAS PADOME,
ņemot vērā Eiropas Kopienas dibināšanas līgumu un jo īpaši tā 95. pantu,
ņemot vērā Komisijas priekšlikumu [1],
ņemot vērā Eiropas Ekonomikas un sociālo lietu komitejas atzinumu [2],
saskaņā ar Līguma [3] 251. pantā noteikto procedūru,
tā kā:
(1) Padomes Direktīvā 76/769/EEK [4] ir noteikti dažu bīstamu vielu un preparātu tirgū laišanas un lietošanas ierobežojumi.
(2) Minētajā direktīvā paredzētie pasākumi ir saskaņā ar rīcības plānu Eiropas Parlamenta un Padomes 1996. gada 29. marta Lēmumā Nr. 646/96/EK, ar ko pieņem rīcības plānu attiecībā uz vēža apkarošanu sabiedrības veselības jomā (1996. līdz 2000. g.) [5].
(3) Lai uzlabotu veselības aizsardzību un patērētāju drošību, vielas, kas klasificētas kā kancerogēnas, mutagēnas vai toksiskas reproduktīvajai funkcijai, un preparātus, kuros ir minētās vielas, nedrīkst laist tirgū plašas sabiedrības lietošanai.
(4) Ar Eiropas Parlamenta un Padomes 1994. gada 20. decembra Direktīvu 94/60/EK, ar ko 14. reizi groza Direktīvu 76/769/EEK [6], papildinājuma veidā attiecībā uz Direktīvas 76/769/EEK I pielikuma 29., 30. un 31. punktu ir izveidots to vielu saraksts, kas klasificētas kā 1. vai 2. kategorijas kancerogēnas, mutagēnas vai reproduktīvajai funkcijai toksiskas vielas.
(5) Direktīva 94/60/EK paredz, ka minētais saraksts tiks paplašināts drīz pēc tam, kad būs publicēts Padomes Direktīvas 67/548/EEK (1967. gada 27. jūnijs) par normatīvo un administratīvo aktu tuvināšanu attiecībā uz bīstamu vielu klasifikāciju, iepakošanu un marķēšanu [7] I pielikuma pielāgojums tehnikas attīstībai - minētajā pielikumā uzskaitītas vielas, kas klasificētas kā 1. vai 2. kategorijas kancerogēnas, mutagēnas vai reproduktīvajai funkcijai toksiskas vielas.
(6) Komisijas Direktīvā 2001/59/EK [8], ar ko 28. reizi tehnikas attīstībai pielāgo Padomes Direktīvu 67/548/EEK, un jo īpaši tās I pielikumu, ir uzskaitītas divas jaunas vielas 1. kategorijas kancerogēno vielu klasifikācijā, 19 jaunas vielas 2. kategorijas kancerogēno vielu klasifikācijā, piecas jaunas vielas 2. kategorijas mutagēno vielu klasifikācijā, viena jauna viela 1. kategorijas reproduktīvajai funkcijai toksisku vielu klasifikācijā, un 16 jaunas vielas 2. kategorijas reproduktīvajai funkcijai toksisku vielu klasifikācijā.
(7) Minētās vielas ir jāiekļauj Direktīvas 76/769/EEK I pielikuma papildinājuma sarakstā.
(8) Ir ņemti vērā riski un priekšrocības, kas saistīti ar jaunām vielām Direktīvā 2001/59/EK minēto 1. vai 2. kategorijas kancerogēno, mutagēno un reproduktīvajai funkcijai toksisko vielu klasifikācijā.
(9) Šo direktīvu piemēro, neierobežojot Kopienas tiesību aktus, ar ko nosaka darba ņēmēju aizsardzības minimālās prasības, kuras ietvertas Padomes Direktīvā 89/391/EEK (1989. gada 12. jūnijs) par pasākumu ieviešanu, lai uzlabotu darba ņēmēju drošību un veselības aizsardzību darbā [9], un atsevišķajās direktīvās, kuras pamatojas uz minēto direktīvu, jo īpaši Padomes Direktīvā 90/394/EEK (1990. gada 28. jūnijs) par darba ņēmēju aizsardzību pret risku, kas saistīts ar kancerogēnu iedarbību darbā [10],
IR PIEŅĒMUŠI ŠO DIREKTĪVU.
1. pants
Šīs direktīvas pielikumā uzskaitītās vielas pievieno to vielu sarakstam, kas uzskaitītas Direktīvas 76/769/EEK I pielikuma papildinājumā attiecībā uz 29., 30. un 31. punktu. Šīs direktīvas pielikuma 1. punkta c) apakšpunktā uzskaitītās vielas svītro no 2. saraksta Direktīvas 76/769/EEK I pielikuma 29. punktā.
2. pants
1. Dalībvalstis līdz 2004. gada 25. jūnijam pieņem un publicē normatīvos un administratīvos aktus, kas vajadzīgi, lai izpildītu šīs direktīvas prasības. Dalībvalstis par to tūlīt informē Komisiju.
Dalībvalstis piemēro minētos noteikumus no 2004. gada 25. decembra.
2. Kad dalībvalstis pieņem šos pasākumus, tajos ietver atsauci uz šo direktīvu vai šādu atsauci pievieno to oficiālai publikācijai. Dalībvalstis nosaka paņēmienus, kā izdarīt šādas atsauces.
3. pants
Šī direktīva stājas spēkā dienā, kad to publicē Eiropas Savienības Oficiālajā Vēstnesī.
4. pants
Šī direktīva ir adresēta dalībvalstīm.
Briselē, 2003. gada 26. maijā

Labels: 4
20
0
3
15